Hunter Killer (cinta)

***Hunter Killer*** (títol orichinal en anglés, en aragonés ***Cazador asasino***, estrenada en Aragón con o títol mixto en castellano y anglés de ***Hunter Killer. Caza en las profundidades***, en aragonés ***Cazador asasino. Caza en a fondaria***) ye una cinta de cine d'acción coproducida por o cine estausunidense, lo cine britanico, lo cina chinés y lo cine francés estrenada l'anyo 2018, dirichida por Donovan Marsh seguntes un guión adaptau por Arne Schmidt y Jamie Moss (basau en *[[Firing Point (novela de Don Keith)|Firing Point]]*, una novela publicada por Don Keith en l'anyo 2011), con una banda sonora orichinal de Trevor Morris, una dirección de fotografía de Tom Marais y una producción cinematografica de Neal H. Moritz, Toby Jaffe, Gerard Butler, Alan Siegel, Tucker Tooley, Mark Gill, John Thompson, Matt O'Toole y Les Weldon ta las productoras Millennium Media, Original Film, G-BASE, Relativity Media y Tucker Tooley Entertainment. De l'elenco d'actors d'a cinta en fan parte, entre d'atros, Gerard Butler, Gary Oldman, Common, Michael Nyqvist, Hristo Mitzkov, Stefan Ivanov, Linda Cardellini, David Gyasi, Shane Taylor, Sarah Middleton, Gabriel Chavarria, Ryan McPartlin, Carter MacIntyre, Zane Holtz, Taylor John Smith, Michael Trucco, Michael Gor, Alexander Diachenko, Igor Jijikine, Yuri Kolokolnikov, Ilia Volok, Caroline Goodall, Toby Stephens y Christopher Goh.

O submarino d'a United States Navy USS *Tampa Bay* ha desapareixiu en a mar de Barents mientres que seguiba a lo submarino RFS *Konek* de l'Armada Rusa. O contraalmirant John Fisk ordena a Joe Glass que sía a lo cudiau d'a investigación en o USS ''Arkansas''; se tracta d'un capitán bien poco convencional, que ha ascendiu dende los rans mas baixos d'a marina estausunidense. D'atra man, tamién han ninviau a lo tenient Bill Beaman, d'os United States Navy SEALs, ta fer una misión encubierta ta observar una base naval rusa en Polyarny, y lo grupo puet veyer en directo cómo Dmitriy Durov, ministro de Defensa y almirant, fa un golpe d'estau y fa preso a Nikolai Zakarin, o president de Rusia. L*'Arkansas* descubre que lo submarino estausunidense ha estau torpediau sin garra supervivient, pero tamién troban a lo submarino ruso *Konek*, encara que iste no ha estau torpediau so que obchecto d'una explosión interna, cosa que fa pensar en un sabotache. Bien luego son atacaus por un atro submarino ruso, *Volkov*, pero consiguen evitar l'ataque ta bien luego descubrir que en o submarino ruso *Konek* bi ha supervivients, a los que salvan, incluyindo-ie a lo suyo capitán. Cuan o Gubierno estausunidense recibe la noticia d'o golpe d'estau, un sector demana preparar a guerra con Rusia, pero Fisk planteya la posibilidat de rescatar a lo president ruso. Os hombres d'o submarino estausunidense, lo capitán d'o submarino ruso, los Navy SEALs y bel supervivient d'a escolta d'o president ruso han de colaborar y confiar uns en atros si quieren salvar a situación.

A cinta s'ambienta en a suya epoca actual (2018) en Washington, DC en Estaus Unius, en a mar de Barents y en Polyarny (provincia de Murmansk) en Rusia; y las suyas escenas se filmoron en Varna (oblast de Varna) en Bulgaria y Hong Kong, amás d'en os Nu Boyana Film Studios en Sofiya y los Pinewood Studios en Iver (Buckinghamshire) y los Ealing Studios en Londres en o Reino Uniu.

Ye una cinta que ha recibiu bel premio, encara que no se tracta de garra premio perteneixent a lo conchunto de premios mas conoixius u destacaus d'o panorama cinematografico internacional.

## Elenco

## Se veiga tamién
* Cine en 2018.
* Cintas de 2018.

## Referencias

## Vinclos externos
*  ''Hunter Killer'' en Internet Movie Database.
*  ''Hunter Killer'' en Box Office Mojo.